"Teisipäeval toimus riigikogus mõttevahetus, mille käigus kaks õiget eestlast – Heimar Lenk ja Jaak Madison – asusid paljastama parlamenti imbunud "antieestluse" agente," kirjutas sotsiaalmeedias Sotsiaaldemokraatliku Erakonna riigikogu fraktsiooni liige Sven Mikser.

"Küllap peagi üllitavad Kesknädal ja Objektiiv üheskoos välimääraja, milles üles loetud tunnusjoonte põhjal saame antieestlased endi keskel hõlpsasti ära tunda. Siis on juba lihtne antieestlus meie rahvuskehandist välja lõigata ja ära tõugata," ironiseeris Mikser.

"Mõned antikristuse, või ptüi, antieestlase tundemärgid – kooseluseaduse ja piirileppe toetamine –ütles noor tulipea Madison minu pinnimise peale juba välja, aga see loetelu ei ole kindlasti täielik," lisas Mikser.

Väljavõtteid istungi stenogrammist:

Heimar Lenk: "Lugupeetud ettekandja! Selge on see, et nende komisjonide töö ja salvestamine võtab kohutavalt vähe ruumi. Piisab mõnest kõvakettast ja nii edasi. Aga siit minu küsimus: kas sa oled minuga nõus, et praeguse koalitsioonierakonna liikmed seisavad sellele ettepanekule vastu vaid ühel põhjusel – nad ei taha jätta tulevastele põlvedele või tulevasteks aastakümneteks jälgi nendest üsna kahtlastest otsustest ja tegudest siin saalis, mida võib nimetada ka ühe sõnaga "antieestlus"?"

Jaak Madison: "Aitäh, auväärt küsija! Kindlasti, ma ei kahtlegi, et siin saalis sajast liikmest on väga mitmeid antieestlaseid, kes teenivad kedagi muud kui Eesti rahvast. See, mis on nende ajend sellele vastuseismiseks, võib olla mitmeti tõlgendav. Ühe põhjuse ma juba tõin selle eelnõu menetlemise alguses, küsimustele vastates, võib olla just nimelt teatud väljaütlemiste ja teatud isikute n-ö läbisurumised komisjonides, mis ei kannata eriti valgust, eriti veel avalikkuse ees. Teiseks põhjuseks võib kindlasti olla see, et kui seda algatab opositsioonierakond, siis olgu see eelnõu ükskõik kui ülla või hea eesmärgiga, me ei näe väga tihti siin olukordi, kui see jõuaks lõpphääletuseni ja leiaks seal ka täiskogu heakskiidu."